So vorder ons met Eskom en kie, sê Cyril | Netwerk24
Deur Francois Williams 11 September 2018 15:51
Staatsondernemings word aangemoedig om alternatiewe finansiering as bloot die staatskas te vind. Foto: Getty Images
Die aanstel van nuwe direksies by staatsondernemings soos Eskom, Denel en die Suid-Afrikaanse Lugdiens het reeds baie gedoen om vertroue te herstel, het pres. Cyril Ramaphosa Dinsdag gesê.
"Ons verander die manier waarop direksies werk sodat die direkteure nie regstreeks betrokke is by die besluite oor tenders nie.
"Ons het in die verlede gesien dat direkteure wat veronderstel is om nie-uitvoerend te wees, hulself met tenderbesluite bemoei het," het Ramaphosa in 'n vrae-sessie in die nasionale raad van provinsies in die parlement gesê.
Aankondigings kan binnekort kom oor vordering met ondersoeke na korrupsie en bedrog by van die staatsondernemings, het hy belowe.
Hy is self bereid om voor die Zondo-kommissie oor staatskaping te getuig, het Ramaphosa gesê.
Staatsondernemings word aangemoedig om alternatiewe finansiering as bloot die staatskas te vind, soos openbare en private vennootskappe, private ekwiteit en dividende uit bemagtigingstransaksies, het hy gesê.
'n EFF-lid in die raad van provinsies het Ramaphosa gevra wat gaan hy doen oor die klagtes dat Pravin Gordhan, minister van openbare ondernemings, direkteure van staatsondernemings boelie en intimideer.
Volgens Ramaphosa word ministers aangestel omdat hulle bekwaam is om die werk te doen, en hulle moet soms moeilike besluite neem. Ramaphosa het geantwoord hy het nie dié stories gehoor nie.
Ramaphosa sê hy ken Gordhan al jare lank en hy ken hom as iemand wat toegewyd is aan sy taak. Nie een van die kabinetslede tree rassisties op nie. Gordhan moet lof toegeswaai word vir wat hy al uitgerig het, het Ramaphosa gesê.